2.

Aprakstot apgabala klimatu, ir minēti vairāki aspekti, kuri jāizceļ, lai izprastu, kādēļ ‘Prieto Picudo’, kas ir galvenā ar ACVN “León” apzīmētā vīna ražošanā izmantotā šķirne, ir atšķirīga un unikāla: — lielais gaismas daudzums, ko lapas un vīnogas saņem vasaras laikā, labvēlīgi ietekmē auga fotosintēzes procesus, kuri veicina cukuru un polifenolu uzkrāšanos, rezultātā nodrošinot attiecīgajam sārtvīnam un sarkanvīnam ļoti intensīvas silto toņu krāsas, — dienas un nakts temperatūras atšķirības vasarā (dienā tā var būt ļoti karsta, taču ievērojami samazinās nakts laikā) nodrošina auga šūnu elpošanas procesus, kuri veicina vīnogām raksturīgā dabiskā skābuma veidošanos. Tādējādi vīnskābes daudzums misā ir aptuveni 5,5 g/l, kas nodrošina sārtvīnam tik raksturīgo svaigumu. — Temperatūras atšķirības arī veicina pienācīgu polifenolu veidošanos un uzkrāšanos vīnogās; to nodrošina lielais dienasgaismas stundu skaits, ko vīndārzi saņem vasarā, — turklāt jāatzīmē, ka no ‘Prieto Picudo’ šķirnes vīnogām iegūtajam vīnam ir raksturīgs ļoti intensīvs aromāts. Lai nodrošinātu vīnam šādas smaržas īpašības, par aromāta veidošanos atbildīgajiem terpēniem ir pienācīgi jāuzkrājas vīnogu miziņā. Galvenais noteicošais faktors ir augstā temperatūra, kas tiek sasniegta vasaras periodā, — šī augstā vasaras temperatūra, kā arī lielais dienasgaismas stundu skaits attiecīgajā periodā veicina auga fotosintēzes procesus un ļauj vīnogās uzkrāties cukuriem, kas nodrošina augstu spirta koncentrāciju. Šis faktors apvienojumā ar augsto šķirnes dabiskā skābuma līmeni ļauj vīnkopjiem un vīna ražotājiem, kuriem ir atļauts izmantot šo nosaukumu, radīt jauno sarkanvīnu ar svaigu garšu, kā arī ilgāk nogatavinātu sarkanvīnu, — rudens periods šajā apgabalā ir temperatūras ziņā mērens, ar nelielu lietus daudzumu; šādi apstākļi ir būtiski, lai vīnogas varētu pilnībā nogatavoties. Ja nogatavošanās process ir pabeigts veiksmīgi, tas ir redzams spirta koncentrācijas, skābuma un polifenolu līdzsvarā, — lai novērstu ‘Prieto Picudo’ šķirnes vīnogu neregulāro ražu, produkta specifikācijā jau ir norādīts, ka vīnkopji izmanto labi pazīstamo “garo” jeb dzinumu apgriešanas metodi ar mērķi efektīvāk vairot un regulēt šās šķirnes ražu un nodrošināt augstas kvalitātes produktus, — visiem dažādajiem augsnes veidiem, kas aprakstīti iepriekš, ir raksturīgs ļoti zems organisko vielu saturs. Šis faktors ir izšķirošs, lai iegūtu augstas kvalitātes sarkano un balto vīnogu šķirnes produktus. Jo īpaši baltvīnam piemīt spēcīgs aromāts, kas rodas, pateicoties tam, ka attiecīgo vīnogu audzēšanai izmantotā augsne ir ļoti viegla, ar zemu organisko vielu un māla saturu, teicamiem iekšējās drenāžas apstākļiem, pietiekamu ūdens aiztures spēju, vieglu aerāciju un sakņu izplešanos, zemu minerālsāļu saturu, atbilstošu dziļumu un kaļķakmens saturu. Visi šie apstākļi ir būtiski, lai nodrošinātu augstas kvalitātes baltvīna produktus, — visbeidzot, vēlreiz jāizceļ sārtvīna ražošanā izmantotā “madreo” metode, kura paredz, ka raudzēšanas laikā vīnam tiek pievienoti veseli vīnogu ķekari. Šāda metode tiek izmantota tikai šajā apgabalā, turklāt daudzas vīna darītavas papildus klasiskā sārtvīna ražošanai vienmēr atliek dažus litrus misas, lai vēlāk to izmantotu ražošanā ar “madreo” metodi.